钦定古今图书集成/明伦汇编/官常典/第445卷 > 郦商
## 钦定古今图书集成/明伦汇编/官常典/第445卷 > 郦商

按《汉书》本传，“商，高阳人也。陈胜起，商聚少年得数千
人。沛公略地六月馀，商以所将四千人属沛公于岐从攻长社，先登，赐爵，封信成君。从攻缑氏，绝河津，破
秦军雒阳东，从下宛、穰，定十七县。别将攻旬关，西定
汉中。沛公为汉王，赐商爵信成君，以将军为陇西都
尉，别定北地郡。破章邯别将于乌氏、栒邑、泥阳，赐食”
邑武城六千户。从击项籍军，与锺离昧战，受梁相国
印，益食四千户。从击项羽，二岁，攻胡陵。汉王即帝位，
燕王臧荼反，商以将军从击荼，战龙脱，先登陷阵，破
荼军易下却敌。迁为右丞相，赐爵列侯，与剖符，世世
勿绝。食邑涿郡五千户。别定上谷，因攻代，受赵相国
印，与绛侯等定代郡、雁门，得代丞相程纵、守相郭同，
将军以下至六百石十九人。还以将军将太上皇卫
一岁十月，以右丞相击陈豨，残东垣。又从击黥布，攻
其前垣，陷两阵，得以破布军，更封为曲周侯，食邑五
千一百户，除前所食。凡别破军三，降定郡六，县七十
三。得丞相、守相、大将军各一人，小将军二人，二千石
以下至六百石十九人。商事孝惠帝、吕后。吕后崩，商
疾不治事。其子寄，字况，与吕禄善。及高后崩，大臣欲
诛诸吕，吕禄为将军，军于北军，太尉勃不得入北军，
于是乃使人劫商，令其子寄绐吕禄。吕禄信之，与出
游，而太尉勃乃得入据北军，遂以诛诸吕。商是岁薨，
谥曰“景侯。”子寄嗣。